New Apostolic Reformation

New Apostolic Reformation (lyh. NAR ) on karismaattisen ja helluntailaisen kristinuskon sisällä toimiva löyhästi organisoitu liike, joka korostaa apostolin ja profeetan raamatullisten virkojen palauttamista nykyajan kirkon johtoon ja edistää verkostoituneita apostolisia piirejä perinteisten kirkkokuntien rakenteiden sijaan.

Käsitteen kehitti C. Peter Wagner, missiologi ja Fullerin teologisen seminaarin professori, vuonna 1998 julkaistussa kirjassaan The New Apostolic Reformation, jossa hän kuvaili sitä jumalallisesti ohjattuna muutoksena 1900-luvun lopulla kohti kirkon varustamista viisinkertaisilla tehtävillä hengellistä sodankäyntiä ja maailmanlaajuista evankeliointia varten.

NAR-teologian keskiössä on usko jatkuvaan profeetalliseen ilmoitukseen ja apostoliseen auktoriteettiin, jonka avulla voidaan kohdata alueellisia henkiä, tehdä ihmeitä ja merkkejä sekä edistää Jumalan valtakuntaa hallitsemalla yhteiskunnallisia ”vuoria”, kuten hallitusta, koulutusta ja mediaa. Tämä kehys tunnetaan nimellä Seitsemän vuoren mandaatti. Se pyrkii luomaan neljännen haaran kristikuntaan katolisuuden, protestanttisuuden ja ortodoksisuuden rinnalle. NAR-teologian kannattajat uskovat liikkeen uudistavan koko seurakuntamuodon niin, että vaikutus tulee olemaan vähintään yhtä suuri kuin 1500-luvun reformaation.  

Liike syntyi 1980- ja 1990-lukujen karismaattisen uudistumisen kolmannesta aallosta ja on vaikuttanut lukuisiin itsenäisiin kirkoihin ja palvelujärjestöihin ympäri maailmaa, erityisesti Yhdysvalloissa, Latinalaisessa Amerikassa ja Afrikassa. Liike on edistänyt apostolisten verkostojen nopeaa kasvua.

Kannattajat pitävät NAR:ia raamatullisena uudistuksena, joka palauttaa Uuden testamentin mallit kirkon hallintoon ja lähetystyöhön. Liike on kohdannut kuitenkin merkittävää kiistaa käytännöistään, kuten väitteistä raamatun ulkopuolisesta auktoriteetista, yhteiskunnallisten demonien manauksesta sekä poliittisesta aktivismista, jonka kriitikot väittävät poikkeavan oikeaoppisesta kristinuskosta kohti autoritaarisuutta tai dominionismia. Monet sen opetuksiin liittyvät johtajat hylkäävät "NAR-leiman" vastustajien asettamana vääränä luonnehdintana ja korostavat, että heidän painopisteensä on edelleen hengellisessä varustamisessa eikä muodollisessa organisaatiossa. Tästä huolimatta liikkeen painotus profeetallisessa esirukouksessa ja kulttuurisessa osallistumisessa on risteytynyt muun muassa rukouskokousten ja vaaleihin osallistumisen kanssa, mikä on lisännyt sen näkyvyyttä amerikkalaisessa evankelikaalisuudessa.

 Tärkeimmät uskomukset ja käytännöt 
Yhdysvaltalaisen Concordia yliopiston professorin ja teologisten tutkimusten osaston puheenjohtajan André Gagnén  mukaan New Apostolic Reformation on liikkeenä omaksunut seuraavia keskeisiä uskomuksia ja käytäntöjä:       

 Apostolinen hallinto - apostolit ja profeetat johtavat seurakuntaa hallinnollisissa viroissa. 
 Seitsemän vuoren mandaatti - Jeesus Kristus tulee takaisin maan päälle vasta silloin, kun kristityt ovat vallanneet saatanalta takaisin 7 yhteiskunnan aluetta, joita ovat perhe, uskonto, koulutus, media, viihde, liike-elämä ja hallitus. 
 Hengellinen sodankäynti - kristityt osallistuvat kosmiseen konfliktiin pahoja yliluonnollisia voimia vastaan. 
 Jumalan poikien manifestaatio - Jumala kokoaa lopunajan kristityistä voitokkaan Jooelin armeijan profeetta Jooelin ennustusten mukaan.
 Suuri varallisuuden siirto - kansakuntien vauraus siirretään Jumalan kansalle.
 Ihmeet ja merkit - kristityt on kutsuttu tekemään suurempia ihmetekoja, kun mitä Jeesus teki.
 Raamatun ulkopuolinen ilmoitus - Jumala paljastaa tahtonsa apostoleille ja profeetoille uuden ilmestyksen kautta, joka lisävalaisee Raamatun kirjoituksia.
 Viisiosainen palveluvirka - apostolin ja profeetan viran alaisuudessa seurakunnassa toimii pastorin, opettajan ja evankelistan virka.
 Postmillenialismi - Jeesus Kristus palaa takaisin vasta sitten, kun uskovat ovat pystyttäneet Hänen valtakuntansa maan päälle.

New Apostolic Reformation liikkeen teologian mukaan Jumala haluaa paljastaa yliluonnollisia strategioitaan nykypäivän apostoleille ja profeetoille uuden ilmestyksen kautta, jota he jakavat eteenpäin seurakunnalle. NAR-liikkeen mukaan nykypäivän apostoleilla ja profeetoilla on oltava kristillisessä seurakunnassa hallinnolliset virat, ja heidän roolinsa on pastorin, evankelistan ja opettajan roolia tärkeämpi. Nykypäivän apostolien ja profeettojen roolia pidetään yhtä tärkeänä, kuin Raamatun apostolien ja profeettojen.   New Apostolic Reformation liikkeen oppeja kannattavien opettajien mukaan kristillisestä seurakunnasta tulee voitokas maan päällä vasta silloin, kun apostolien ja profeettojen rooli on ennallistettu kristillisissä seurakunnissa.    Liikkeen päämääränä on saada aikaan radikaali yhteiskunnallinen muutos maailmassa ja Yhdysvalloissa sillä on vahvoja kytköksiä politiikkaan.   

 NAR maailmalla 

|pienoiskuva|Yhdysvaltalaisen Bethel -seurakunnan vanhempi pastori Bill Johnson on tunnetuimpia NAR-teologian kannattajia maailmalla.
New Apostolic Reformationin oppien isänä pidetään C. Peter Wagneria.  Tunnetuimpia liikkeen oppeja kannattavia saarnaajia maailmalla ovat tällä hetkellä Bill Johnson, Mike Bickle, Cindy Jacobs, Chuck Pierce, Ché Ahn, Lou Engle, Guillermo Maldonado, Rick Joyner, John P. Kelly, Todd White, Lance Wallnau, Paula White-Cain ja Randy Clark.    

 NAR Suomessa 
Suomessa selkeimmin New Apostolic Reformation-liikkeen oppeja kannattava seurakunta on Helsingissä sijaitseva Seppo Pehkosen perustama Citykirkko, jonka johtavana pastorina ja apostolina toimii Hanna Matikainen.  Muita uuskarismaattisia yhteisöjä, jotka jakavat joitakin NAR-liikkeen kannattamia oppeja joko tietoisesti tai tiedostamatta, ovat Johanna Tunturipuron johtama Ilmestysmaja , ESY Church, jossa johtajina toimivat Peter ja Pia Hackzell, Veikko Lipponen ja Miisu Piipari  sekä Päivi Heikkilän johtama King´s Ministries.  

Citykirkko, Esy Church, My Church Ystäväkirkko (entinen Ystäväkirkko) ja Kuopion Koti-seurakunta (entinen Metro-seurakunta), kuuluvat vuonna 2017 perustettuun Kingdom Church nimiseen uskonnolliseen yhdyskuntaan. Yhdyskunnan hallituksen puheenjohtajana toimii Seppo Pehkonen.     

 Lähteet 

Luokka:Tunnustuskuntiin sitoutumaton uuskarismaattisuus
Luokka:Restorationismi
Luokka:Kristillisperäiset liikkeet